এর মধ্যেই হঠাৎ করে সেটে বেলাল, বাহার-এর চিৎকার শুনলাম, “কর্তা মারা গেছেন”। সেই অভিযানে তাহেরের সাংকেতিক নাম ছিল কর্তা। আমি দৌড়ে চললাম যুদ্ধক্ষেত্রের দিকে। একটি পরিত্যক্ত স্কুল ঘরের মেঝেতে একটি ভাঙ্গা বেড়ার উপর তিনি শুয়ে ছিলেন। হাঁটুর উপর থেকে তার বাম পা উড়ে গেছে। আহত হওয়ার পর স্কাউট টিমটি তাকে পাশ্ববর্তি ক্ষেতের একটি বেড়ার উপর শুইয়ে প্রচন্ড গোলাগুলির মধ্যে তা টেনে এনে স্কুল ঘরে নিরাপদ অবস্থানে নিয়ে আসে। আমি তাঁর সামনে দাঁড়াই। আমার দিকে তাকান তিনি। একটু অবাকও হন। আজতো এ যুদ্ধে আমার থাকার কথা নয়। প্রচুর রক্তক্ষরণে চেহারা সাদা হয়ে গেছে। পানি চাইলেন। আমি নিজ হাতে তার মুখে পানি দিতে চাইলাম। শোয়া অবস্থায় মাথা একটু উঁচু করে তিনি নিজের হাতে পানির গ্লাসটি নিলেন। বললেন, “আমার হাততো ঠিক আছে”।